Duminică, 10 iunie (adică peste două zile), vor avea loc alegeri locale. Votăm pentru alegerea primarului, a consilierilor locali, a președintelui consilului județean și a consilierilor județeni – deci vom avea patru buletine de vot. Vor fi situații în care vei constata că cea mai bună decizie este să îți anulezi votul, adică să nu votezi cu nimeni. Prin înțelepciunea Biroului Electoral Central, acest lucru nu e chiar simplu. De aceea îți propun acest mic ghid.

1. Când ar trebui să îți anulezi votul?

În general, este preferabil să votezi cu unul dintre candidați sau una dintre listele propuse de partide. În condițiile unei oferta politică oferte politice mediocre, adesea în România alegem răul cel mai mic. Dar cum calitatea politicienilor a scăzut tot mai mult, iar noua generație este de multe ori mai rea decât cea veche, te poți găsi în situația ca răul cel mai mic să fie așa rău, încât să nu fie de votat. În această situație ar trebui să îți anulezi votul. Câteva exemple:

la primărie ai de ales între actualul primar, un leneș care a furat pe rupte, și candidatul opoziției (locale), un nemernic care abia așteaptă să fure (eventual amândoi cu același nume)

pe listele de candidații la Consilii ale tuturor partidelor regăsești directori de prin primărie, șefi de agenții locale, directori de școală sau cămine culturale, adică în general indivizi angajați la stat, care trăiesc din banii plătiți de tine – sau mai bine zis toacă banii plătiți de tine

la Consiliul Județean ai de ales între baronul local actual și sir baron-wannabe, fost locotenent al primului și care și-a dat seama că singura lui șansă de a-și elimina șeful e să treacă la partidul celălalt

2. De ce e mai bine să îți anulezi votul decât să nu te prezinți la vot?

Știu că e tentația mare să nu te prezinți la vot. Până la urmă, de ce ai pierde vremea dacă oricum nu ai cu cine vota? Îți dau două motive importante:

așa știi sigur că nu votează nimeni în numele tău. Chiar dacă tu nu te prezinți la vot, cineva binevoitor ar putea să semneze discret în numele tău pe lista electorală și să arunce un buletin în urnă. E mai ușor decât crezi. Nu e de ajuns că nu merită să fie votați, îi mai lași să și fure în numele tău?

dai un semnal fără echivoc. Dacă nu te prezinți la vot, politicienii și „analiștii” (adică indivizii ăia care apar la televizor spunând ce le-au ordonat politicienii să spună) vor da vina pe tine. Vor spune că românii nu au cultură politică, nu sunt interesați, nu participă, că primesc ceea ce merită. Dacă te prezinți la vot și anulezi votul le spui verde în față: îmi pasă, vreau să votez, dar n-am cu cine, că sunteți toți niște nemernici

Gândește-te că secția de vot nu e departe de casa ta. Nu îți mai mult de jumătate de oră să te duci până acolo și să votezi, de multe ori chiar mai puțin. Poți să faci o plimbare, sau să treci pe acolo în drum spre supermarket. După ce ai votat, seara, la terasă, poți să le povestești prietenilor ce aventură ai văzut. Sau poți să îți pui un status cool pe facebook.

3. Cum să îți anulezi votul?

Musai trebuie să pui cel puțin două ștampile, pe cel puțin doi candidați!

Aici trebuie să fii atent. Ar fi păcat ca după ce te-ai dus până la secție să greșești anularea. Trebuie să știi că înțelepții politicieni din Biroul Electoral Central au fost inventivi în a limita formele obișnuite de a anula votul, adică:

dacă vei pune o singură ștampilă, iar ștampila va atinge măcar cu umbra tușului un patrulater, votul se consideră valid. Deci nu încerca să pui doar o ștampilă aiurea, că nu ține.

dacă scrii ceva pe buletinul de vot, orice și oricât ai scrie, nu se anulează atât timp cât ai pus o ștampilă. Deci nu încerca să adaugi tu un nume și să îl ștampilezi doar pe acela, că se poate interpreta

nu e bine nici să lași buletinul gol, fără ștampile. Teoretic, se anulează. Dar poți să fii sigur că la numărare nu va pune cineva o ștampilă în numele tău?

Așadar, pune mai multe ștampile, pe mai mulți candidați. Ce să mai, pune ștampile pe toți, până se termină tușul. E dreptul tău să consumi tușul statului, nici nu știi cât de mult din taxele tale s-a plătit pentru el!

Sigur că, bonus, poți să scrii ce vrei tu pe buletinul de vot. Fă mișto de ei, înjură-i, pune-le mustăți, lasă-ți creativitatea să zburde. Poți să faci o poză cu telefonul mobil și să o pui pe Facebook (sau să ne-o trimiți la lacoltulstrazii@googlegroups.com, promit că o publicăm).

Recapitulând:

e obligatoriu să te prezinți la vot, așa anulezi încercările de fraudă și doar așa explici politicienilor

e preferabil să votezi, măcar cu răul cel mai mic, dar când chiar nu găsești un motiv să votezi cu cineva, nu te stresa. E vina partidelor și a candidaților, niște nemernici, nu a ta. În această situație anulează-ți votul

anulează-ți temeinic votul: pune cât mai multe ștampile pe cât mai mulți candidați. Dacă vrei să și scrii un mesaj pe buletinul de vot poți să o faci, dar ștampilele sunt de bază

Succes la vot!